LIETUVOS RESPUBLIKOS SUSISIEKIMO MINISTRO

Į S A K Y M A S

DĖL LEIDIMŲ VEŽTI KELEIVIUS LENGVAISIAIS AUTOMOBILIAIS TAKSI IŠDAVIMO TAISYKLIŲ PATVIRTINIMO

2011 m. gruodžio 9 d. Nr. 3-768

Vilnius

Vadovaudamasis Lietuvos Respublikos kelių transporto kodekso (Žin., 1996, Nr. 119-2772; 2002, Nr. 37-1342; 2011, Nr. 132-6276) 18 straipsnio 12 dalimi, t v i r t i n u :

1. Leidimų vežti keleivius lengvaisiais automobiliais taksi išdavimo taisykles (pridedama).

2. Leidimo vežti keleivius lengvuoju automobiliu taksi formą (pridedama).

Susisiekimo ministras	Eligijus Masiulis

PATVIRTINTA

Lietuvos Respublikos susisiekimo ministro 2011 m. gruodžio 9 d. įsakymu Nr. 3-768

LEIDIMŲ VEŽTI KELEIVIUS LENGVAISIAIS AUTOMOBILIAIS TAKSI IŠDAVIMO TAISYKLĖS

I. BENDROSIOS NUOSTATOS

1. Leidimų vežti keleivius lengvaisiais automobiliais taksi išdavimo taisyklės (toliau – šios taisyklės) nustato leidimų vežti keleivius lengvaisiais automobiliais taksi (toliau – leidimas) išdavimo, jų galiojimo sustabdymo ir galiojimo sustabdymo panaikinimo tvarką, taip pat leidimų panaikinimo tvarką.

2. Šios taisyklės yra privalomos savivaldybių institucijoms, vežėjams, lengvųjų automobilių taksi (toliau – taksi) vairuotojams (toliau – vairuotojai) ir asmenims, kontroliuojantiems keleivių vežimą taksi.

3. Vežėjai vežti keleivius taksi gali tik turėdami galiojantį leidimą.

4. Šiose taisyklėse vartojamos sąvokos suprantamos taip, kaip apibrėžta Lietuvos Respublikos kelių transporto kodekse (Žin., 1996, Nr. 119-2772) ir Keleivių vežimo lengvaisiais automobiliais taksi taisyklėse, patvirtintose Lietuvos Respublikos susisiekimo ministerijos 1997 m. balandžio 15 d. įsakymu Nr. 130 (Žin., 1997, Nr. 34 859; 2003, Nr. 30-1267) (toliau – Keleivių vežimo lengvaisiais automobiliais taksi taisyklės).

II. LEIDIMŲ IŠDAVIMO TVARKA

5. Leidimus išduoda, jų galiojimą sustabdo, leidimo galiojimo sustabdymą ir leidimo galiojimą panaikina savivaldybės, kurios teritorijoje bus vežami keleiviai taksi, vykdomosios institucijos.

6. Už leidimo, leidimo dublikato ar patikslinto leidimo išdavimą mokama valstybės rinkliava.

7. Leidimas išduodamas vežėjui, įregistravusiam įmonę (filialą) arba, jei vežėjas fizinis asmuo, deklaravusiam gyvenamąją vietą savivaldybės teritorijoje, turinčiam nuosavybės teise priklausantį ar kitais teisėtais pagrindais valdomą, turintį ne daugiau kaip 7 sėdimas vietas, įskaitant vairuotojo vietą, lengvąjį automobilį, atitinkantį Techninius motorinių transporto priemonių ir jų priekabų reikalavimus, patvirtintus Valstybinės kelių transporto inspekcijos prie Susisiekimo ministerijos viršininko 2008 m. liepos 29 d. įsakymu Nr. 2B-290 (Žin., 2008, Nr. 88-3550) (toliau – Techniniai reikalavimai), ir kuriam per pastaruosius vienerius metus nebuvo panaikintas turėtas leidimas šių taisyklių 22.4–22.7 punktuose nustatytais pagrindais.

8. Vežėjai, pageidaujantys gauti leidimą, savivaldybės vykdomajai institucijai privalo pateikti šiuos dokumentus:

8.1. savivaldybės vykdomosios institucijos nustatytos formos prašymą išduoti leidimą;

8.2. kai vežėjas fizinis asmuo, asmens tapatybę patvirtinantį dokumentą, individualios veiklos registravimo ir gyvenamosios vietos deklaracijos pažymas arba jų kopijas;

8.3. kelių transporto priemonės (-ių), kuri (-ios) bus naudojama (-os) teikti keleivių vežimo taksi paslaugas, registracijos liudijimą (-us), techninės apžiūros rezultatų kortelę (-es) (ataskaitą (-as) ir transporto priemonių valdytojų civilinės atsakomybės privalomojo draudimo liudijimą (-us) (grąžinama pasilikus kopijas). Jei transporto priemonė nepriklauso vežėjui nuosavybės teise, jis taip pat privalo pateikti dokumentą, patvirtinantį, kad transporto priemonė valdoma teisėtu pagrindu (nuomos, lizingo (finansinės nuomos) sutartis ir pan.);

8.4. kitus savivaldybės institucijos nustatytus dokumentus.

9. Savivaldybės vykdomoji institucija, prieš išduodama leidimą, privalo patikrinti vežėjo pateiktą informaciją ir duomenis.

10. Leidimas išduodamas arba atsisakoma (nurodžius priežastis raštu) jį išduoti per 20 darbo dienų nuo prašymo ir visų dokumentų, reikalingų jam gauti, savivaldybės vykdomojoje institucijoje gavimo dienos. Trūkstamiems dokumentams pateikti ar trūkumams ištaisyti nustatomas 10 darbo dienų terminas.

11. Kiekvienam lengvajam automobiliui gali būti išduotas tik vienas leidimas.

12. Leidimas negali būti perduotas kitam vežėjui.

13. Leidimas neišduodamas vežėjui, jeigu jis neatitinka šių taisyklių 7 punkte nustatytų reikalavimų, savivaldybės vykdomajai institucijai pateikiami ne visi reikiami, nevisiškai ar netaisyklingai užpildyti dokumentai, pateikti dokumentai neatitinka jiems keliamų reikalavimų arba pateikti klaidingi duomenys ir jei vežėjas neįvykdo savivaldybės vykdomosios institucijos reikalavimo pateikti trūkstamus dokumentus ar ištaisyti trūkumus.

14. Pasikeitus vežėjo duomenims, vežėjas privalo nedelsdamas, tačiau ne vėliau kaip per 3 darbo dienas, grąžinti leidimą jį išdavusiai savivaldybės vykdomajai institucijai ir pateikti dokumentus, įrodančius duomenų pasikeitimą. Savivaldybės vykdomoji institucija, atsižvelgusi į pasikeitusius duomenis, privalo išduoti naują (patikslintą) leidimą.

15. Praradusiam leidimą vežėjui išduodamas dublikatas.

III. LEIDIMŲ GALIOJIMO SUSTABDYMAS IR PANAIKINIMAS

16. Leidimo galiojimas sustabdomas, kai vežėjas pažeidžia Keleivių vežimo lengvaisiais automobiliais taksi taisyklių reikalavimus arba taksi, kuris įrašytas leidime, neatitinka Techninių reikalavimų, išskyrus atvejus, kai nustatytus trūkumus vairuotojas pašalina nedelsdamas vietoje.

17. Leidimo galiojimas sustabdomas ne trumpesniam kaip 30 darbo dienų terminui nustatytiems trūkumams pašalinti.

18. Vežėjas, pašalinęs nustatytus trūkumus, gali kreiptis į leidimą sustabdžiusią savivaldybės vykdomąją instituciją su prašymu panaikinti leidimo galiojimo sustabdymą anksčiau nustatyto termino, išskyrus atvejus, kai leidimas buvo sustabdytas šių taisyklių 19 punkte numatytais atvejais.

19. Panaikinti leidimo galiojimo sustabdymą anksčiau nustatyto termino draudžiama, kai:

19.1. teikiant taksi paslaugas taksi salono priekyje keleiviams gerai matomoje vietoje nebuvo pritvirtintos taksi vairuotojo kortelės;

19.2. vairuotojas nesilaikė vežėjo nustatytų taksi tarifų;

19.3. taksi paslaugos buvo teikiamos taksi, neatitinkančiu Techninių reikalavimų;

19.4. taksi paslaugos buvo teikiamos kitos savivaldybės teritorijoje, išskyrus Keleivių vežimo lengvaisiais automobiliais taksi taisyklėse numatytus atvejus;

19.5. taksi buvo vežama daugiau keleivių, negu automobilio gamintojo nustatytas sėdimų vietų keleiviams skaičius;

19.6. keleiviui pageidaujant, vairuotojas neišdavė pinigų priėmimo kvito.

20. Sustabdžius leidimo galiojimą, vežėjas privalo leidimą grąžinti jį išdavusiai savivaldybės vykdomajai institucijai. Leidimo galiojimo sustabdymo terminas pradedamas skaičiuoti nuo leidimo grąžinimo dienos.

21. Leidimo galiojimo sustabdymo terminui pasibaigus ir vežėjui pašalinus nustatytus trūkumus, leidimas grąžinamas vežėjui.

22. Leidimo galiojimas panaikinamas, kai:

22.1. vežėjas pateikia prašymą panaikinti leidimą;

22.2. vežėjas perleidžia (parduoda, išnuomoja, grąžina nuomotojui) kitam asmeniui lengvąjį automobilį, kuris įrašytas leidime;

22.3. per nustatytą terminą nepanaikinamos priežastys, dėl kurių buvo sustabdytas leidimo galiojimas;

22.4. paaiškėja, kad leidimui gauti buvo pateikti klaidingi duomenys;

22.5. taksi paslaugos buvo teikiamos neįrengus taksometro, taip pat kai jis buvo neįjungtas, neįregistruotas, techniškai netvarkingas, metrologiškai nepatikrintas, neatitiko teisės aktuose nustatytų reikalavimų;

22.6. buvo klastojami taksometro duomenys;

22.7. antrą kartą per vienerius metus padaromas pažeidimas, numatytas šių taisyklių 19 punkte.

23. Panaikinus leidimo galiojimą vežėjas jį privalo grąžinti savivaldybės vykdomajai institucijai per 3 darbo dienas.

24. Vežėjai turi teisę savivaldybės vykdomosios institucijos sprendimus skųsti teisės aktų nustatyta tvarka.

IV. BAIGIAMOSIOS NUOSTATOS

25. Savivaldybių vykdomosios institucijos tikrina, kaip yra laikomasi šių taisyklių reikalavimų.

26. Asmenys, pažeidę šių taisyklių reikalavimus, atsako teisės aktų nustatyta tvarka.

_________________

Forma patvirtinta

Lietuvos Respublikos susisiekimo ministro

2011 m. gruodžio 9 d. įsakymu Nr. 3-768

______________________ (leidimą išdavusios savivaldybės pavadinimas) LEIDIMAS VEŽTI KELEIVIUS LENGVUOJU AUTOMOBILIU TAKSI ________ Nr. _________ (leidimo išdavimo data ir numeris) __________________ (išdavimo vieta) Šis leidimas suteikia teisę (vežėjo pavadinimas, įmonės kodas arba vardas ir pavardė, jei vežėjas fizinis asmuo, adresas, telefono numeris) _ teikti keleivių vežimo lengvuoju automobiliu taksi paslaugas transporto priemone _ (transporto priemonės markė, modelis, identifikavimo numeris) ___________________. (leidimo galiojimo vieta)
________________ (leidimą išdavusio asmens pareigos, A.V.)	__________ (parašas)	________________ (vardas ir pavardė)

_________________